tttarun/llama2_hindi huggingface dataset:
अंततः कानून ही नैतिक शासन के लिये आधार के रूप में कार्य कर सकता है। क्या आप इस कथन से सहमत हैं? तर्क सहित व्याख्या करें।
उत्तर :
उत्तर की रूपरेखा
प्रभावी भूमिका में कानून को स्पष्ट करें।
तार्किक तथा संतुलित विषय-वस्तु में अपना तर्क प्रस्तुत करते हुए प्रश्नगत कथन की व्याख्या स्पष्ट करें।
प्रश्नानुसार संक्षिप्त और सारगर्भित निष्कर्ष लिखें।
कानून सरकार द्वारा संहिताबद्ध मानदंड है, जो अपने नागरिकों के साथ सिविल सेवक को क्या करना चाहिये और क्या नहीं करना चाहिये, इस बात को परिभाषित करता है। लोकतंत्र में कानून लोगों के प्रतिनिधियों द्वारा बनाया जाता है, इसलिये परोक्ष रूप से लोगों द्वारा इन कानूनों का अनुमोदन किया गया होता है। अतः ये कानून वास्तव में देश के लोगों की मांग को पूरा करने के लिये सिविल सेवकों को क्या करना चाहिये, इस बात को परिभाषित करते हैं।
जब तक सिविल सेवक लोगों की मांग को समझ नहीं पाएंगे, तब तक वे ठीक तरह से सेवा नहीं कर पाएंगे। इन परिस्थितियों में कानून जनता के हित में सिविल सेवकों को उनके कर्त्तव्यों का प्रदर्शन करने में उन्हें मदद करते हैं। इस तरह कानून नैतिक शासन लाने में मदद करता है।
मानव कुछ प्राकृतिक अधिकारों जैसे- जीवन का अधिकार, शांति, खुशी का अधिकार के साथ पैदा होता है और जो कानून इन अधिकारों का उल्लंघन करते हैं वे नैतिक शासन नहीं ला सकते हैं। जो कानून प्राकृतिक अधिकारों की रक्षा करने में विफल होते हैं, उन कानूनों को अनुचित माना जाता है। 
जो कानून प्राकृतिक कानून के अनुरूप हैं, उन्हें न्यायोचित माना जाता है और अगर वे प्राकृतिक नियम का उल्लंघन करें तो वे नैतिक शासन नहीं ला सकते हैं।
नैतिक अभिवृत्ति से आप क्या समझते हैं ? नैतिक अभिवृत्ति पर सामाजिक मीडिया के प्रभावों की चर्चा करें।
उत्तर :
नैतिक अभिवृत्ति का आशय उन अभिवृत्तियों से हैं जो हमारी नैतिक प्रतिबद्धता के आधार पर निर्धारित होती हैं और ये लोगों की एक-दूसरे के प्रति सही या गलत अवधारणा को प्रकट करती हैं। नैतिक अभिवृत्तियाँ नैतिक मान्यताओं की तुलना में काफी दृढ़ होती हैं।
उदाहरणस्वरूप, क्रिकेट के प्रति लोगों की अभिवृत्ति का नैतिकता के साथ कुछ लेना-देना नहीं है, शिक्षक के प्रति लोगों की अभिवृत्ति नैतिक विश्वास में निहित है।
शिक्षा, परिवार, समाज, धर्म, जाति आदि नैतिक प्रतिबद्धता के गठन में बहुत महत्त्वपूर्ण भूमिका निभाते हैं। टीवी, समाचार-पत्र जैसे- मास मीडिया, सामाजिक मीडिया से भी नैतिक अभिवृत्ति पर प्रभाव पड़ता है।
नैतिक अभिवृत्ति पर सामाजिक मीडिया का प्रभावः
सामाजिक मीडिया की बहुत आसान पहुँच होने के कारण यह दोधारी तलवार की तरह है। यह लोगों और समाज पर सकारात्मक तथा नकारात्मक प्रभाव डाल सकती है। इस माध्यम से अच्छे और बुरे दोनों संदेश/जानकारियाँ बहुत आसानी से फैलते हैं और सूचना के प्रकार के आधार पर उनका प्रभाव समाज पर पड़ता है।
अगर जानकारी मूल्य, नैतिकता की तरह अच्छी चीज़ों के बारे में है, तो यह सकारात्मक प्रभाव डालती है, लोगों और समाज में मज़बूत नैतिक अभिवृत्ति का निर्माण करने में मदद करती है। उदाहरणस्वरूप निर्भया मामले में लोगों को जुटाने और महिलाओं के मुद्दे के प्रति संवेदना व्यक्त करने में सामाजिक मीडिया की बहुत बड़ी भूमिका है।
अगर जानकारी धार्मिक उग्रवाद, अश्लीलता, पोर्न वीडियो आदि की तरह गलत है, तो उससे व्यक्ति की नैतिक अभिवृत्ति पर नकारात्मक प्रभाव पड़ता है। उदाहरणस्वरूप आईएसआईएस सामाजिक मीडिया के माध्यम से युवाओं को आकर्षित करने के लिये अन्य धर्मों के प्रति नफरत के संदेशों का प्रसार और लोगों की भर्ती कर रहा है।
इसके अलावा वर्तमान समय में सामाजिक मीडिया के माध्यम से युवाओं को अश्लीलता परोसी जा रही है। यह युवाओं के व्यवहार की प्रवृत्ति को प्रभावित और गलत चीज़ों की ओर आकर्षित कर रही है।
इसलिये सामाजिक मीडिया के माध्यम से नैतिक अभिवृत्ति पर सकारात्मक और नकारात्मक दोनों प्रकार के प्रभाव पड़ सकते हैं। लेकिन सामाजिक मीडिया के माध्यम से नैतिक मूल्यों के बारे में जागरूकता का प्रसार कर नैतिक अभिवृत्ति के गठन में इसका सकारात्मक तरीके से उपयोग किया जा सकता है।
“मनुष्य अपनी स्वतंत्रता के लिये अभिशप्त है क्योंकि एक बार विश्व में झोंक दिये जाने के बाद वह उस प्रत्येक चीज़ के लिये ज़िम्मेदार होता है जो वह करता है।” समीक्षात्मक विश्लेषण कीजिये।
उत्तर :
इस वक्तव्य का आशय है कि व्यक्ति अपने भाग्य का स्व-निर्माता है, चाहे परिस्थितियाँ और निर्णयात्मक स्थान (decisional niche) कैसा भी हो। यदि कोई व्यक्ति पूर्ण निष्ठावान और दृढ़-प्रतिज्ञ है तो वह किसी भी लक्ष्य को प्राप्त कर मील का पत्थर स्थापित कर सकता है।
ध्यातव्य है कि कई बार परिस्थितियाँ और पर्यावरण मानव के पूर्ण नियंत्रण में नहीं होते हैं, लेकिन निर्णय और उसके परिणाम मानव की हद में होते हैं। उदाहरण के तौर पर ‘कैदी की दुविधा’ यह बताती है कि कुल मिलाकर स्थिति कैदी के नियंत्रण में नहीं होती है लेकिन कैदी की पसंद (Choice) पर ही परिणाम आंशिक रूप से निर्भर करता है।
हम अपनी पसंद, निर्णय इत्यादि के लिये पूर्णतया स्वतंत्र है परंतु इन निर्णयों व पसंदों के परिणामों को वहन करने की ज़िम्मेदारी भी हमारी ही है, फिर चाहे वें परिणाम अच्छे हों या बुरे। इसे वर्तमान समय में भारतीय प्रशासन के संदर्भ में देखा जा सकता है। जहाँ एक ओर नौकरशाही पर यथा-स्थिति (status quo) बनाए रखने का आरोप लगता है, क्योंकि राजनैतिक शक्तियाँ और मीडिया का अति सनसनीखेज प्रस्तुतीकरण निर्णय लेने में बाधा उत्पन्न करते हैं। वहीं दूसरी ओर, अशोक खेमका, दुर्गाशक्ति नागपाल, हेमंत करकरे और अन्य यह दर्शाते है कि कैसे कठिन परिस्थितियों में भी कार्य का उचित क्रियान्वयन किया जा सकता है। इस परिप्रेक्ष्य में 2009 बैच के आई.ए.एस. अधिकारी Armstrong Pame द्वारा बिना सरकारी सहायता के मणिपुर से नागालैंड को जोड़ने वाली 100 किमी सड़क का निर्माण लोगों के सहयोग से करवाना एक प्रासंगिक उदाहरण है।
“भावनात्मक प्रज्ञता व्यक्ति के निजी जीवन के साथ-साथ उसके सार्वजनिक जीवन में भी सफलता सुनिश्चित करती है।” भावनात्मक प्रज्ञता को परिभाषित करते हुए प्रशासनिक कार्यों में इसके प्रयोग से उभरने वाले सकारात्मक पक्षों का उल्लेख करें।
उत्तर :
उत्तर की रूपरेखा
प्रभावी भूमिका में भावनात्मक प्रज्ञता को स्पष्ट करें।
तार्किक तथा संतुलित विषय-वस्तु में प्रशासनिक कार्यों में इसके प्रयोग से उभरने वाले सकारात्मक पक्षों का उल्लेख करें।
प्रश्नानुसार संक्षिप्त और सारगर्भित निष्कर्ष लिखें।
अपनी तथा दूसरों की भावनाओं को समझने तथा उनका समुचित प्रबंधन करने की क्षमता को भावनात्मक प्रज्ञता कहते हैं। डेनियल गोलमैन ने भावनात्मक प्रज्ञता को 5 योग्यताओं/क्षमताओं का समूह माना है-
आत्म जागरूकता (self awareness)
आत्म-प्रबंधन (Self-regulation)
आत्म अभिप्रेरणा (Self Motivation)
समानुभूति (Empathy)
सामाजिक दक्षताएँ (Social Skills)
भावनात्मक प्रज्ञता से युक्त व्यक्ति अपने निजी संबंधों को सदैव सुरक्षित एवं मज़बूत रख पाता है क्योंकि भावनाओं का प्रबंधन  ही निजी संबंधों में मज़बूती की पूर्व शर्त होती है। वर्तमान में सार्वजनिक सेवाओं एवं प्रशासन में तनाव का स्तर काफी ऊँचा है, क्योंकि कल्याणकारी राज्य की निरंतर बढ़ती अपेक्षाएँ, राजनीतिक बाधाएँ, मीडिया, सिविल सोसाइटी के आंदोलन आदि चौतरफा और परस्पर विरोधी स्थितियाँ उत्पन्न कर देते हैं। इन जटिल परिस्थितियों में वही व्यक्ति सफल हो पाता है, जिसमें तनाव प्रबंधन तथा भावनाओं के प्रबंधन की क्षमता अधिक होती है। 
जब भावनात्मक प्रज्ञता को प्रशासनिक कार्यों में प्रयोग किया जाता है तो निम्नलिखित सकारात्मक पक्ष उभरकर सामने आते हैं-
प्रत्यक्ष रूप से विद्यमान चुनौतियों से निपटने के लिये आंतरिक बल मिलता है उस आंतरिक बल को आंतरिक संवेगों के रूप में एक मज़बूत आधार स्तंभ का सानिध्य मिलता है।
प्रशासनिक कार्यों का संपादन सही दिशा में होता है।
मानवीयता के तर्क कार्य करते हैं।
कार्य के समय मनोवृत्ति का सकारात्मक विकास होता है।
आंतरिक संवेगों में विविधता का अभाव होता है क्योंकि आंतरिक संवेग के नकारात्मक पक्षों (शंका, भय, अशांति) का विनाश हो जाता है और केवल सकारात्मक रूप से भावनात्मक प्रज्ञता का उद्भव होता है।
भ्रष्टाचार की प्रवृत्ति नष्ट होती है।
कार्य की प्रकृति चाहे कैसी भी हो, सफलता का अंश बढ़ जाता है।
अतः यह एक स्वीकार्य तथ्य है कि भावनात्मक प्रज्ञता के प्रयोग से निजी जीवन के साथ-साथ उसके सार्वजनिक जीवन में भी सफलता सुनिश्चित होती है। भावनात्मक प्रज्ञता से युक्त प्रशासन में गतिशीलता, निरंतरता, लोक-कल्याण और नैतिकता जैसे सुशासन के गुण उपस्थित होते हैं।
कांट के नैतिक सिद्धांत की स्पष्ट व्याख्या कीजिये।
उत्तर :
पश्चिमी दर्शन में निरपेक्षवादी या कर्त्तव्यवादी नीतिमीमांसा का चरम विकास कांट के दर्शन में हुआ उसके नैतिक सिद्धांत को निरपेक्ष आदेश का सिद्धांत कहा जाता है। इस सिद्धांत का सार यह है कि नैतिकता न तो मनुष्य की इच्छाओं या भावनाओं से संबंधित होती है और न ही कार्यों के परिणामों से, नैतिकता का एकमात्र संबंध विशुद्ध कर्त्तव्य चेतना से होता है।
निरपेक्ष आदेश के नियमों की चर्चा करते हुए कांट ने चार ऐसे नैतिक नियमों का प्रतिपादन किया है जिनका पालन व्यक्ति को हर स्थिति में करना चाहिये, ये हैं –
(i) सार्वभौमिकता का नियम: इसका अर्थ है कि मनुष्य को सिर्फ ऐसे नियम के अनुसार आचरण करना चाहिये जिसे वह सार्वभौमिक नियम के रूप में स्वीकार करने को तैयार है ऐसे नियम पूर्णतः निष्पक्ष तथा वस्तुनिष्ठ होने चाहिये, किसी मित्र या सगे संबंधी के लिये इनमें थोडा भी परिवर्तन करना अनैतिक है।
(ii) मनुष्य को साध्य मानने का नियम: इसका अर्थ है कि प्रत्येक व्यक्ति द्वारा स्वयं तथा अन्य व्यक्तियों को साध्य के रूप में देखा जाना चाहिये, साधन के रूप में नहीं। साध्य के रूप में देखने का अर्थ है कि किसी भी व्यक्ति को किसी अन्य व्यक्ति की इच्छाओं की पूर्ति का साधन नहीं बनाया जाना चाहिये। प्रत्येक व्यक्ति समाज में जब कर्त्तव्य चेतना के भाव से दूसरों की मदद करता है तब वह साधन नहीं बनता क्योंकि कर्म करने का निर्णय स्वयं उसने किया है, वह साधन तब बनता है जब किसी विवशता या दबाव में वह दूसरों की इच्छापूर्ति का माध्यम बनता है। इसी तर्क के आधार पर कांट ने दासता, बलात्कार, हत्या, और शोषण जैसे कृत्यों को पूर्णतः अनैतिक माना है।
(iii) स्वाधीनता या स्वायत्तता का नियम: इसका अर्थ है कि सच्ची नैतिकता बाहर से थोपी नहीं जाती बल्कि अंतःप्रेरणा पर आधारित होती है, अगर व्यक्ति नैतिक नियम का पालन किसी भय या प्रलोभन से करता है तो उसका नैतिक मूल्य शून्य हो जाता है। निरपेक्ष आदेश इसलिए निरपेक्ष है कि वह कर्त्तव्य निभाने की अंतःप्रेरणा पर आधारित होता है।
(iv) साध्यों के साम्राज्य का नियम: कांट ने इसमें पहले के तीनों नियमों का समावेश किया है, वह कहता है – “इस प्रकार कार्य करो कि तुम स्वयं को साध्यों के साम्राज्य में नियम बनाने वाला सदस्य समझ सको।” इसका अर्थ है कि व्यक्ति को स्वयं तथा सभी को साध्य समझना चाहिये और चूँकि सभी साध्य हैं इसलिये प्रत्येक व्यक्ति को यह अधिकार है कि वह अपनी कर्त्तव्य चेतना द्वारा समुचित कर्त्तव्यों का निर्धारण कर सके।
“जब कोई व्यक्ति ठीक काम करता है तो उसे पता तक नहीं चलता कि वह क्या कर रहा है पर गलत काम करते समय उसे हर समय यह ख्याल रहता है कि वह जो कर रहा है वह गलत है।” क्या आप इस कथन से सहमत हैं? उदाहरण के साथ स्पष्ट करें।
उत्तर :
एक कहावत है- ‘यदि कोई व्यक्ति सदैव सत्य बोलता है तो उसे अपनी कही किसी बात को याद रखने की आवश्यकता नहीं होती। लेकिन, अपनी कही हर उस बात को याद रखना किसी व्यक्ति की मजबूरी होती है, जो झूठी हो।’ इसी प्रकार जब हम अपनी दिनचर्या में उचित, सामाजिक परंपराओं के अनुकूल तथा वैध कार्य करते हैं तो हमें उस संबंध में ज्यादा सोचने-विचारने की आवश्यकता नहीं होती क्योंकि सही, उचित और वैध कृत्य करने से मानसिक संवेग बहुत अधिक उद्वेलित नहीं होते; लेकिन हाँ, यदि हम सीमाओं से परे जाकर कोई बहुत अच्छा कार्य करते हैं तब अवश्य हम अति उत्साहित होते हैं, उल्लासित होते हैं तथा उसकी स्मृति लंबे समय तक हमारे मस्तिष्क में रहती है।
किंतु, जब भी कोई व्यक्ति गलत, अवैध, अनुचित या नैतिक सिद्धांतों के विपरीत कार्य करता है तब उसकी चेतना हमेशा सजग रहते हुए उसे इस तथ्य का एहसास अवश्य कराती रहती है कि वह गलत कर रहा है। व्यक्ति की स्वाभाविक प्रकृति ऐसे कृत्य के दौरान उद्वेलित होती है।
यहाँ एक बात को स्मरण रखना आवश्यक है कि ये प्रतिक्रियाएँ एक सामान्य मानसिक स्थिति वाले व्यक्ति की हैं जो ‘भावनात्मक प्रज्ञता’ भी रखता है। क्योंकि, अपने संवेगों को पहचानना एवं समझना, दूसरे के संवेगों को पहचानना तथा अपने संवेगों पर नियंत्रण रखने जैसे गुण एक ‘भावनात्मक प्रज्ञता’ से युक्त व्यक्ति में ही होते हैं।
प्रश्न में कहे गए कथन को एक उदाहरण के माध्यम से स्पष्ट करने का प्रयास करते हैं-
एक व्यक्ति बहुत दयालु प्रकृति का है। वह जब भी किसी भूखे या ज़रूरतमंद को देखता है तो उसको खाना खिलाने या उसकी मदद करने में कभी संकोच नहीं करता है। यह सब उसकी दिनचर्या में स्वाभाविक तौर पर घटता है। लेकिन उस व्यक्ति की कुछ आर्थिक सीमाएँ हैं। कई बार जब उसके पास किसी की मदद के लिये पैसे नहीं होते, तब वह नज़दीक के एक मंदिर से चढ़ावे में आए कुछ रुपए चुरा लेता है। उस व्यक्ति को स्वाभाविक तौर पर उसके द्वारा किये जा रहे अच्छे कार्यों की अपेक्षा इस अनुचित और गलत कृत्य का सदैव स्मरण रहता है। उसकी स्मृति में सदैव उसके गलत कार्यों की मौजूदगी उसे उद्वेलित करती रहती है।
सहिष्णुता से क्या आप समझते हैं? इसके लाभों का संक्षेप में वर्णन कीजिये।
उत्तर :
सहिष्णुता का शाब्दिक अर्थ है सहन करना। इसका अंग्रेज़ी समानार्थक tolerence भी सहन करने के अर्थ में प्रयुक्त होता है। इस दृष्टि से सहिष्णुता का अर्थ है जिन व्यक्तियों की आदतों, विचारों, धर्म, राष्ट्रीयता आदि से व्यक्ति भिन्नता रखता है या विरोध रखता है उनके प्रति भी एक वस्तुनिष्ठ, न्यायोचित तथा सम्मानपूर्ण अभिव्यक्ति बनाए रखना तथा किसी भी प्रकार की आक्रामकता से बचना। नकारात्मक अर्थ में सहिष्णुता का अर्थ विरोधियों को सहन करने की क्षमता से है। वर्तमान में इसका सकारात्मक अर्थ प्रयोग में आता है जिसका आशय है अपने विरोधियों के विचारों का सम्मान करना, उन्हें सुनने-समझने की ताकत रखना और यदि उनका पक्ष तार्किक या सही है तो उसे स्वीकार करना। सहिष्णुता के निम्नलिखित लाभ हैं –
विरोधी विचारों को सुनने की ताकत हो तो समाज और राजनीति दोनों ही लोकतांत्रिक बनते हैं।
कई बार ऐसा होता है कि दूसरों को धैर्य से सुनने की वज़ह से नए तथा मौलिक विचार प्राप्त होते हैं जो व्यक्ति तथा समाज की दिशा बदल सकते हैं। 
कुल मिलाकर नैतिक प्रगति होती है। अगर व्यक्ति दूसरों के प्रति सहिष्णु व्यवहार करता है तो धीरे-धीरे दूसरों को भी इससे प्रेरणा मिलती है कि वे भी अन्य लोगों के प्रति सहिष्णु व्यवहार करें इससे चिंतन व अभिव्यक्ति की स्वतंत्रता को बढ़ावा मिलता है।
बीसवीं सदी में आतंकवाद व जेनोसाइड की जितनी घटनाएँ घटी हैं उतनी पहले कभी नही घटीं। ऐसे में सहिष्णुता के अलावा कोई विकल्प नहीं है। 
भूमंडलीकरण के साथ-साथ सभी समाजों के वैविध्य में वृद्धि हो रही है। लगभग सभी समाजों में धर्म, नस्ल और राष्ट्रीयताओं के विभिन्न समूह साथ-साथ रहते हैं। इसलिये विश्व में शांतिपूर्ण सहस्तित्व के लिये सहिष्णुता ज़रूरी है।
यह सुनिश्चित करने के लिये कि केवल ईमानदार अधिकारियों की तैनाती नाज़ुक कामों में की जा सके; किस प्रकार के तंत्र की आवश्यकता है?
उत्तर :
लोकसेवाओं के किसी भी पद पर ऐसे अधिकारियों की नियुक्ति की जानी चाहिये जो प्रशासनिक सेवाओं के अपेक्षित सभी नैतिक मूल्यों को धारण करता हो। इसकी जानकारी उक्त अधिकारी के कार्य प्रतिवेदन से भी प्राप्त की जा सकती है।
वस्तुतः विभिन्न सरकारी सेवाओं में भिन्न-भिन्न श्रेणियों की आचार संहिता की सामान्य विशेषताओं में यह शामिल है कि सरकारी सेवक से यह अपेक्षा की जाती है कि वह पूर्ण सत्यनिष्ठा बरतेगा, अपने कर्त्तव्यों के प्रति समर्पित रहेगा, पद की गरिमा को भंग करने वाले कृत्य नहीं करेगा, पूरी तत्परता और शिष्टाचार के साथ वह अपने सरकारी कार्यों के निष्पादन में न्यायोचित व्यवहार करेगा। वह अपना संबंध ऐसी गतिविधियों से नहीं रखेगा जो देश की संप्रभुता और सत्यनिष्ठा के विपरीत हों। वह अपने निजी व्यवसायों को सरकारी पद पर रहते हुए कभी संचालित नहीं करेगा और न ही अपने पद के ज़रिये भ्रष्टाचार करके कोई भी आर्थिक लाभ प्राप्त करेगा। वह नशे और जुए में लिप्त नही होगा और यह प्रयास करेगा कि ऋण मुक्त रहे। अपने कानूनी क्षेत्राधिकार से इतर मीडिया में कोई बयान न दे और स्वयं को किसी भी दलगत राजनीति से संबद्ध न करे। इन मानदंडों के मूल्यांकन की उचित व्यवस्था जैसे अधिकारियों की निःस्वार्थ भावना, सत्यनिष्ठा, विषयनिष्ठता, जवाबदेही, पारदर्शिता, उनके कुशल नेतृत्व तथा ईमानदारी का मूल्यांकन करके कार्यों के जोखिम के हिसाब से उनकी नियुक्ति की जाए। जो अधिकारी इन मूल्यांकनों में खरे उतरें और समय पर अपने कार्यों के मूल्यांकन में जवाबदेह तथा ईमानदार पाए जाएँ उनकी ही नियुक्ति उच्च जोखिम वाले कार्य अर्थात् भ्रष्टाचार की संभावना जहाँ सर्वाधिक है वहाँ की जानी चाहिये। ईमानदारी के मूल्यांकन का सबसे बड़ा पैमाना यही है कि अधिकारियों को उनके निजी हितों की सार्वजनिक घोषणा करने के लिये बाध्य किया जाए जिससे उन्हें ऐसे सार्वजनिक निर्णय जो कि उनके निजी हितों से संबंधित हों, के लिए ज़िम्मेदार ठहराए जा सकें। 
उचित स्तरों पर अफसरशाही को संवेदनशील और जवाबदेह बनाए जाने की आवश्यकता है। हम ईमानदार और सत्यनिष्ठ अधिकारियों का मूल्यांकन कर सकें , इसके लिए प्रतिष्ठित व्यक्तियों की एक समिति द्वारा हर 5 वर्ष पर निगरानी कार्य किया जाना चाहिये क्योंकि विभागीय अधिकारी कोई भी विवादित टिप्पणी करने से बचते हैं जिससे निष्पक्ष मूल्यांकन की सीमा नगण्य हो जाती है। इसके साथ ही, महत्त्वपूर्ण पदों पर नियुक्ति के समय विभिन्न सतर्कता संगठनों की रिपोर्टों को भी ध्यान में रखना आवश्यक है।
क्या भारत में विनियमों का आधिक्य है? क्या भारत में ऐसे नियम-क़ानून हैं जो भ्रष्टाचार फैलाने में एक वातावरण तैयार करते हैं? समीक्षा कीजिये।
उत्तर :
शासन के किसी अन्य मुद्दे की अपेक्षा भ्रष्टाचार का हल प्राथमिक तौर पर और अधिक सर्वांगी होना चाहिये।
केवल बहुत सारे विनियम और नियम-क़ानून बना देने से ही भ्रष्टाचार की समस्या को हल नहीं किया जा सकता क्योंकि कई बार ऐसे नियम-क़ानून और विनियम भ्रष्टाचार का माहौल तैयार करने में मदद करते हैं। ऐसी सभी कार्य-पद्धतियाँ, क़ानून और विनियम जिनसे भ्रष्टाचार फैलता है या जो भ्रष्ट व्यक्तियों की ढाल बनकर खड़े होते हैं उन्हें नष्ट किया जाना चाहिये। यह सच है कि भारत में ऐसे नियमों का आधिक्य है जो भ्रष्टाचार फैलाने का एक वातावरण तैयार करते हैं तथा जिनसे दोषी का अपराध सिद्ध करना बहुत ही मुश्किल हो जाता है। 
वर्तमान में इस मुद्दे पर ज़ोर-शोर से बहस चल रही है कि ऐसे अप्रासंगिक बन चुके नियमों को खत्म कर दिया जाए जो या तो न्याय-प्रक्रिया में देरी करते हैं अथवा भ्रष्ट व्यक्तियों द्वारा ईमानदारों के उत्पीड़न का माध्यम बन जाते हैं। ऐसे कुछ विद्यमान क़ानूनों में सुधार की आवश्यकता है तो कुछ को पूर्णतः हटाकर नए सिरे से परिभाषित एक नए क़ानून बनाने की आवश्यकता है। भ्रष्टाचार निवारण अधिनियम के नए प्रावधान तथा अनुच्छेद 311 द्वारा सिविल सेवकों को दिया जाने वाला संरक्षण भ्रष्ट अधिकारियों के प्रोत्साहन का माध्यम बन गया है। यह कानूनी प्रावधान कि जब तक दोष सिद्ध न हो जाए आरोपित व्यक्ति पद पर ही बना रहेगा और निर्दोष माना जाएगा, कानूनी प्रक्रिया को बहुत लंबा खींच देता है जिससे ईमानदार व्यक्ति हतोत्साहित हो रहे हैं। 
ग्लैडस्टोन ने कहा है कि “सरकार का उद्देश्य लोगों के अच्छे काम को आसान कर देना तथा बुरे काम को मुश्किल बना देना है।” नेपोलियन बोनापार्ट कहता है कि “क़ानून इतना सारगर्भित होना चाहिये कि उसे कोट की ज़ेब में रखकर ले जाया जा सके और इतना सरल होना चाहिये कि एक किसान भी समझ सके।” निश्चित रूप से सार्वजनिक जीवन में भ्रष्टाचार को बढ़ावा देने वाले नियम-क़ानूनों को खत्म किये जाने की आवश्यकता है।
“चिकित्सा क्षेत्र में विद्यमान विकास की व्यापक संभावनाओं के आलोक में व्यावहारिक नैतिकता के क्षेत्र में जैव नैतिकता अत्यधिक रुचिकर क्षेत्र हो गया है।” इस संबंध में रूपरेखा को स्पष्ट करते हुए वर्तमान में इसकी प्रासंगिकता पर चर्चा करें।
उत्तर :
उत्तर की रूपरेखा
प्रभावी भूमिका में प्रश्नगत कथन को स्पष्ट करें।
तार्किक तथा संतुलित विषय-वस्तु में इसकी रूपरेखा को स्पष्ट करते हुए वर्तमान में प्रासंगिकता पर चर्चा करें।
प्रश्नानुसार संक्षिप्त एवं सारगर्भित निष्कर्ष लिखें।
जैव नैतिकता, मेडिसिन एवं जीव विज्ञान में हुई प्रगति से उत्पन्न नैतिक विवादों का अध्ययन है। यह जैव प्रौद्योगिकी, औषधि, राजनीति, कानून, जीव विज्ञान के मध्य उठने वाले नैतिक प्रश्नों से संबंधित है। इसके अंतर्गत प्राथमिक देखभाल और चिकित्सा के अन्य आयामों से जुड़े नैतिक मुद्दों के प्रश्नों को उठाया जाता है।
हालाँकि जैव नैतिकता के मुद्दों पर प्राचीन काल से बहस होती आई है परंतु वर्तमान में मानव क्लोनिंग, सरोगेसी, स्टेम सेल, यूथेनेशिया, गर्भपात, दवाइयों के ट्रायल आदि मुद्दों पर जैव नैतिकता का प्रश्न उभर कर सामने आया है।
क्लोनिंग, सरोगेसी से लेकर दवाइयों के ट्रायल तक का मुद्दा किसी व्यक्ति या जीव को साधन बनाने पर आधारित है, अर्थात् इन सभी मुद्दों पर प्राप्त साध्य हेतु किसी व्यक्ति जीव को साधन बनाया जाता है। उदाहरण के तौर पर किसी दवा का ट्रायल गरीब व्यक्तियों या पशुओं पर किया जाता है जिसका दुष्प्रभाव इन पर पड़ता है। गर्भपात को लेकर माँ के जीवन का अधिकार व अजन्मे बच्चे के अधिकार पर नैतिक दुविधा का प्रश्न उभरता है जो विभिन्न देशों में भिन्न-भिन्न कानूनों से दृष्टिगत होता है।
यूथेनेशिया पर व्यक्ति के मानव अधिकारों व सक्रिय तथा निष्क्रिय इच्छामृत्यु पर नैतिक आयामों को स्पष्ट देखा जा सकता है। अतः व्यापक समाजिक लाभ हेतु किसी को साधन बनाना उपयोगितावादी नैतिकता से साम्यता तो दर्शाता है परंतु साथ ही कांटवादी व गांधीवादी नैतिकता से वैषम्यता दर्शाता है।
अतः इस परिप्रेक्ष्य में कानून के दायरे में रहते हुए जैव नैतिकता का पालन किया जाना अनिवार्य है। ताकि इससे अधिक-से-अधिक मानवाधिकारों व पर्यावरण नैतिकता का समन्वय स्थापित किया जा सके। साथ ही, तकनीकी उन्नयन को अधिक वस्तुनिष्ठ, न्यायप्रधान, मानवतावादी मूल्यों यथा - सत्यनिष्ठा, करुणा, आदि से साम्यता को बनाया जा सके।
केस स्टडी हाल ही में आपको एक ज़िले के ज़िलाधिकारी के तौर पर नियुक्त किया गया है। नियुक्ति के बाद आप पाते हैं कि ज़िले के ग्रामीण इलाकों में लड़कियों को स्कूल भेजने के मुद्दे पर काफी तनाव है। गाँव के बड़े महसूस करते हैं कि इससे अनेक समस्याएँ पैदा हो गई हैं, क्योंकि लड़कियों को पढ़ाया जा रहा है और वे घर के सुरक्षित माहौल से बाहर कदम रख रही हैं। उनका विचार यह है कि लड़कियों की न्यूनतम शिक्षा के बाद जल्दी से उनकी शादी कर दी जानी चाहिये। शिक्षा प्राप्ति के बाद लड़कियाँ नौकरी के लिये भी स्पर्द्धा कर रही हैं, जो कि परंपरा से लड़कों का अनन्य क्षेत्र रहा है और इससे बेरोज़गार पुरुषों की संख्या में वृद्धि हो रही है। युवा पीढ़ी महसूस करती है कि वर्तमान में लड़कियों को शिक्षा, रोज़गार तथा जीवन-निर्वाह के अन्य साधनों के संबंध में पुरुषों के समान अवसर प्राप्त होने चाहिये। यह पूरा इलाका इस बात पर वयोवृद्धों और युवाओं के बीच तथा उससे भी आगे दोनों पीढि़यों में स्त्री-पुरुषों के बीच विभाजित है। आपको पता चलता है कि पंचायत या अन्य निकायों में या व्यस्त चौराहों पर भी इस मुद्दे पर वाद-विवाद हो रहा है। एक दिन आपको सूचना मिलती है कि एक अप्रिय घटना घटित हुई है, कुछ लड़कियाँ जब स्कूल के रास्ते में थीं तो उनके साथ छेड़खानी की गई। इस घटना के फलस्वरूप कई सामाजिक समूहों के बीच झगड़े हुए और कानून तथा व्यवस्था की समस्या पैदा हो गई। वाद-विवाद के बाद बड़े-बूढ़ों ने लड़कियों को स्कूल जाने की अनुमति न देने और जो परिवार उनके आदेश का पालन नहीं करते हैं ऐसे सभी परिवारों का सामाजिक बहिष्कार करने का निर्णय ले लिया। प्रश्न : पीढ़ियों के बीच संबंधों में समरसता सुनिश्चित करने के लिये आप गाँव के वयोवृद्धों की पितृतंत्रात्मक अभिवृत्ति का किस प्रकार प्रबंधन करेंगे?
उत्तर :
एक ज़िलाधिकारी होने के नाते मेरा कर्त्तव्य है कि क्षेत्र में क़ानून व्यवस्था बहाल हो तथा किसी भी स्थिति में लड़कियों को अपनी सुरक्षा व पढ़ाई से समझौता न करना पड़े। वर्तमान प्रसंग में लड़कियों की पढ़ाई तभी अबाधित रह सकती है, जब सुरक्षा के पर्याप्त इंतज़ाम कर दिये जाएँ। यह व्यवस्था अधिक सफल तभी हो सकती है जब स्थानीय निवासियों में इस बात पर आम सहमति हो जाए कि लड़कियों का पढ़ना-लिखना और रोज़गार पाना एक सामान्य बात है।
गाँव के वयोवृद्धों की पितृतंत्रात्मक अभिवृत्ति को प्रबंधित करने के लिये मैं निम्नांकित क़दम उठाऊंगा–
पीढ़ी अंतराल के कारण मूल्यों में अंतर हो जाना स्वाभाविक है। इसलिये मैं सबसे पहले उन्हें बताऊंगा कि लड़कियों को शिक्षा से वंचित कर देना न केवल क़ानून के विरुद्ध, बल्कि अनैतिक भी है। अभिवृत्ति बदलने के लिये सूचनाओं की पर्याप्त उपलब्धता आवश्यक होती है। विभिन्न कहानियों और चलचित्रों के माध्यम से बताऊंगा कि कैसे लड़कियाँ हर क्षेत्र में आगे बढ़ रही हैं, कुछ सफल महिलाओं के उदाहरण भी दूंगा। उन्हें यह भी बताऊंगा कि ऐसा न करने से उनका क्षेत्र पिछड़ता चला जाएगा।
क्षेत्र की किसी सफल महिला से निवेदन करूंगा कि वह स्त्री शिक्षा के क्षेत्र में गाँव वालों को जागरूक करे क्योंकि अनुनय अभिवृत्ति को बदलने में सहायक होता है। 
उन्हें समझाने का प्रयास करूंगा कि जो शिक्षा व रोज़गार लड़कों के लिये अच्छा है वह भला लड़कियों के लिये बुरा कैसे हो सकता है? और अगर इस बात का भी उनपर असर नहीं पड़ता है तो उन्हें कहूंगा कि समस्या दरअसल लड़कियों के पढ़ने व रोज़गार करने में नहीं, बल्कि हमारी सोच में है।
यद्यपि पितृसत्तावादी जैसी परंपरागत व मज़बूत अभिवृत्ति को अचानक से बदल पाना संभव नहीं है, किंतु मुझे विश्वास है कि उपर्युक्त उपाय समाधान की दिशा में मज़बूत प्रयास हो सकते हैं।